Fra kursus til klub  
  
I kender det sikkert - undervisningssæsonen er forbi, læreren er træt og glæder sig til at slappe af, og kursisterne skal fortsætte som almindelige klubmedlemmer efter sommerpausen.

|  |
| --- |
| Men det er netop i denne fase, man kan tabe en del kursister på gulvet |

Når sæsonen går i gang i september, er det vigtigt at de nye spillere får en god start og føler sig velkomne.

**Forslag til at fremme integration af kursisterne i klubben, mens de stadig går på kursus.**

**Udnævnelse af en 'mentor'**  
På et relativt tidligt tidspunkt i undervisningen introduceres kursisterne for ”mentorer”. Dette er personer, der tilknyttes et eller flere par, sidder måske med ved bordet engang imellem, inviterer måske nogle kursister med hjem til en rubber/holdkamp, og dermed stille og roligt introducerer kursisterne til øvrige klubspillere.

**Sandkassen**  
De sidste 4-5 undervisningsaftener introduceres kursisterne til småturneringer med Bridgemates, resultatlister osv.

**Spil med på en klubaften**  
I løbet af sæsonen får kursisterne en mulighed for at spille med på en almindelig klubaften. Der spilles i lukket række, og der spilles færre spil. Klubben stiller hjælper til rådighed, således at kursisterne bliver fortrolige med ur, bordbytning, Bridgemate mv.

**Turnering med klubspiller**  
Hver kursist spiller med en rar klubspiller, der på forhånd bliver orienteret om, hvilket system der spilles efter. Man kan også med fordel holde fælles afslutning, hvor kursist/klubmedlem spiller sammen.

**Aktiviteter der kan holde kursisterne til ilden over sommeren.**Der er der rigtig lang tid til starten af september, så det er super godt, at holde de nye bridgespillere til ilden over sommeren.

**Undervisning**  
Arranger fx undervisning en gang i maj, juni og august.

**Åbent hus**  
Hvis jeres klub holder åbne huse i løbet af sommeren, så vælg fx 2 gange hvor I opretter en kursistrække.  
Tilbyd eventuelt ½ times undervisning inden start eller ½ times snak bagefter, hvor kursisterne kan få hjælp til de spil, som de syntes var svære.

**Ideer til integration når den nye sæson starter.**

Når sæsonen går i gang i september, er det vigtigt at de nye spillere får en god start og føler sig velkomne.

**Præsentation**  
På den første klubaften, er det en god ide at præsentere de nye medlemmer for   
- formand  
- turneringsleder  
- hjælpere  
- andre relevante  
  
I kan overveje, om ovenstående skal bære skilt med navn og funktion de første spillegange.

**Opfølgningskurser**  
Efter endt kursusforløb kan mange kursister føle sig lidt ”fortabte”, for hvordan kommer man nu videre?  
Man kan udbyde et kursus over fem lørdage/søndage med emner som:

* farvebehandling og kortvurdering
* trumfstøtte og muligvis slem
* åbners og svarers anden melding
* fjerde farve krav
* åbners tredje melding
* vi spiller sans

På et sådant kursus kan også mange af de almindelige klubspillere med fordel deltage.

**Udvis tålmodighed**  
Dette lyder banalt, men det er måske det allervigtigste budskab til de etablerede klubspillere. Mød de nye medlemmer af klubben med venlighed, og giv dem tip om hvordan tingene foregår i klubben. At man lukker meldekassen efter sidste spil, at stolene sættes i stak og lignende. Hvad er reglerne i jeres klub? Har I klubregler på skrift, skal de videregives sammen med klubbens vedtægter.